CELEX: 52012PC0211
Language: mt
Date: 2012-05-10
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata, f'isem l-Unjoni Ewropea, fil-Kumitat tal-Għajnuna Alimentari fir-rigward tal-estensjoni tal-Konvenzjoni tal-Għajnuna Alimentari tal-1999

|
			
		
		
		52012PC0211
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata, f'isem l-Unjoni Ewropea, fil-Kumitat tal-Għajnuna Alimentari fir-rigward tal-estensjoni tal-Konvenzjoni tal-Għajnuna Alimentari tal-1999 /* COM/2012/0211 final - 2012/0106 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Konvenzjoni tal-Għajnuna Alimentari,
1999 (FAC, 1999) ġiet konkluża mill-Komunita' permezz
tad-Deċiżjoni tal-Kunsill 2000/421/KE. Oriġinarjament din
ġiet introdotta fis-sittinijiet, u nħolqot bħala strument biex
prodotti agrikoli żejda minn pajjiżi żviluppati jintbagħtu
b'mod koordinat u aċċettabbli lejn pajjiżi li qegħdin
jiżviluppaw u li huma fil-bżonn. Din se tibqa’ fis-seħħ
sat-30 ta' Ġunju 2012, wara estensjoni permezz ta'
deċiżjoni tal-Kumitat tal-Għajnuna Alimentari fis-sessjoni
numru 104 tiegħu tat-18 ta' Mejju 2011.
L-FAC tal-1999 u
l-Konvenzjoni dwar in-Negozju taż-Żrieragħ (GTC) tal-1995, huma
marbutin fis-sens li l-FAC tista’ tiġi estiża biss meta l-Konvenzjoni
dwar in-Negozju taż-Żrieragħ tal-1995 tkun qiegħda
fis-seħħ għall-istess perjodu. Il-Konvenzjoni dwar in-Negozju
taż-Żrieragħ tal-1995 ġiet estiża
sat-30 ta’ Ġunju 2013, biex b’hekk tippermetti formalment
lill-FAC tal-1999 sabiex tkun estiża wkoll għal sena.
Billi l-FAC tal-1999 tiskadi
fit-30 ta’ Ġunju 2012, il-kwistjoni ta’ estensjoni se tkun
indirizzata formalment fil-laqgħa tal-Kumitat tal-Għajnuna Alimentari
f’Ġunju 2012. Waqt is-sessjoni numru 103 tiegħu
tal-14 ta' Diċembru 2010, membri tal-Kumitat
tal-Għajnuna Alimentari qablu li jibdew in-negozjar formali mill-ġdid
tal-FAC tal-1999. Filwaqt li l-UE kieku kienet tixtieq li n-negozjati jiġu
finalizzati sa Ġunju 2011, l-aħħar passi fin-negozjati
tal-Konvenzjoni tal-Assistenza Alimentari mmodernizzata huma mistennija li
jiġu konklużi f'April 2012, kif u meta l-verżjoni
Ingliża u dik Franċiża – it-tnejn li huma awtentiċi b’mod
ugwali – tal-Konvenzjoni l-ġdida, jkun hemm ftehim fuqhom min-negozjaturi.
L-FAC tal-1999 tiskadi
fit-30 ta’ Ġunju 2012 filwaqt li l-Konvenzjoni tal-Assistenza
Alimentari għandha tidħol fis-seħħ
fl-1 ta’ Jannar 2013 bil-kondizzjoni li
sal-31 ta’ Ottubru 2012 sitt Partijiet ikunu rratifikaw
il-Konvenzjoni. X’aktarx li jkun hemm lakuna ta’ sitt xhur bejn l-iskadenza
tal-FAC tal-1999 u d-dħul fis-seħħ tal-Konvenzjoni
tal-Assistenza Alimentari. Waqt il-105 sessjoni tal-Kumitat tal-Għajnuna
Alimentari tat-30 ta’ Novembru 2011, il-Partijiet qablu li
għandu jiġi evitat li f’ċertu perjodu ta’ żmien jkun hemm
fis-seħħ kemm l-FAC tal-1999 u l-Konvenzjoni l-ġdida. Il-kwistjoni
dwar il-possibbiltà ta’ estensjoni ulterjuri tal-FAC tal-1999, se tkun
indirizzata b’mod formali mill-Kumitat tal-Għajnuna Alimentari
fil-laqgħa tiegħu f'Ġunju 2012. Għalhekk, l-UE trid
tipprepara pożizzjoni komuni. Il-Kummissjoni u l-Istati Membri tal-UE,
abbażi tad-diskussjonijiet mal-Istati Membri tal-UE fil-Grupp ta'
Ħidma tal-Kunsill dwar l-Għajnuna Umanitarja u l-Għajnuna
Alimentari (COHAFA) tad-29 ta' Frar 2012, jiffavorixxu l-lakuna
ta’ sitt xhur minflok estensjoni tal-FAC attwali, għax wisq probabbli li
din tal-aħħar se tkun għal sena
(sat-30 ta' Ġunju 2013).
Skont l-FAC tal-1999, l-impenji annwali
magħmula mill-UE u l-Istati Membri tagħha sabiex jikkonsenjaw ammont
annwali minimu ta' għajnuna alimentari huma espressi kemm f'ekwivalenti
ta' qamħ kif ukoll f'termini ta' valur, u l-impenji attwali huma ta’
1 320 000 tunnellata ekwivalenti f’qamħ u
EUR 130 miljun miżjuda magħhom (dan jinkludi t-trasport u
spejjeż operattivi oħra). Mill-impenn ta’ 1 320 000
tunnellata ekwivalenti f’qamħ, 990 000 tunnellata hu s-sehem
ġestit mill-Unjoni Ewropea bħala parti minn ftehim intern tal-UE.
L-estensjoni tal-FAC tal-1999 mhijiex
ħtieġa legali li tiffaċilita d-dħul fis-seħħ ta’
Konvenzjoni mmodernizzata ġdida, u lanqas mhija imperattiv politiku.
L-estensjoni tal-FAC tal-1999 se twassal għal estensjoni ta’ impenn
annwali tal-UE biex tipprovdi għajnuna alimentari skont
l-Artikolu III(e) tal-Konvenzjoni. Huwa importanti li jkun innutat li
għal dawn l-aħħar erba’ perjodi ta’ rappurtaġġ,
l-Unjoni Ewropea ma kinitx f'pożizzjoni li tilħaq l-impenn
tagħha f'termini ta’ tunnellaġġ. Fl-istess ħin, madankollu,
l-UE qabżet bil-kbir il-valur tal-impenji tagħha. Dan huwa
fil-biċċa l-kbira minħabba l-fatt li l-UE fl-għajnuna
alimentari qalbet għal approċċ modern, li mhuwiex rikonoxxut
taħt il-Konvenzjoni attwali.
Jekk l-FAC tal-1999 ma tiġix estiża,
se tispiċċa. Sussegwentement, ma jkunx hemm impenji minimi
determinati direttament mill-Konvenzjoni tal-Assistenza Alimentari, kull parti
nnifisha tiddetermina l-ammont minimu ta’ impenn li tintrabat li tissodisfa.
Din ma jaffettwax l-allokazzjoni baġitarja għall-għajnuna
umanitarja tal-ikel u għas-sikurezza tal-ikel skont il-baġit
ġenerali tal-UE. Madankollu, jista’ jkun hemm konsegwenzi fejn il-popolazzjonijiet/pajjiżi
riċeventi jkollhom perċezzjoni negattiva, li b’biża’
possibilment jistennew li l-għajnuna/assistenza alimentari se
tiddeterjora. Għalhekk, il-komunikazzjoni u d-djalogu huma
meħtieġa biex huma jiġu assigurati li l-impenn tal-UE biex
tindirizza n-nuqqas ta’ sikurezza tal-ikel u tan-nutrizzjoni tal-aktar
vulnerabbli se jibqa’. Il-konklużjoni mistennija tal-Konvenzjoni
tal-Assistenza Alimentari mill-UE hija prova minnha nfisha, b'impenn qawwi
politiku u finanzjarju. Huwa wkoll importanti li jiġi mfakkar li l-UE
kienet il-forza li qed tmexxi t-tiġdid tan-negozjati. 
2.           Dispożizzjonijiet eżistenti
fil-qasam tal-proposta
L-UE qablet dwar diversi estensjonijiet
suċċessivi tal-FAC tal-1999, permezz tad-Deċiżjonijiet li
ġejjin:
–                        
Deċiżjoni tal-Kunsill 2000/421/KE
–                        
Deċiżjoni tal-Kunsill 2006/906/KE
–                        
Deċiżjoni tal-Kunsill 2007/317/KE
–                        
Deċiżjoni tal-Kunsill 2009/393/KE
–                        
Deċiżjoni tal-Kunsill 2010/316/UE
–                        
Deċiżjoni tal-Kunsill 2011/339/UE
·      Konsistenza ma’ politiki u għanijiet oħra tal-Unjoni
Skont
l-Artikolu XXV(b) tal-FAC tal-1999, estensjoni ulterjuri għal perjodu
ta’ sena hija kkundizzjonata minn jekk il-Konvenzjoni dwar in-Negozju
taż-Żrieragħ tal-1995 tibqax fis-seħħ
għall-istess perjodu. Il-Konvenzjoni dwar in-Negozju
taż-Żrieragħ tal-1995 se tibqa’ fis-seħħ
sat-30 ta' Ġunju 2013 kif kien deċiż
fil-laqgħa tal-Kunsill Internazzjonali taż-Żrieragħ
fis-6 ta’ Ġunju 2011. 
3.           IR-RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Waqt il-Grupp ta'
Ħidma tal-Kunsill dwar l-Għajnuna Umanitarja u l-Għajnuna Alimentari
(COHAFA) tad-29 ta' Frar 2012, l-Istati Membri esprimew
appoġġ għal spazju ta’ sitt xhur żmien u biex l-UE
tiżviluppa pożizzjoni li topponi l-estensjoni tal-FAC tal-1999. 
Ġbir u użu ta’ għarfien
espert
Ma kienx hemm ħtieġa ta’ esperti
esterni.
·     
Valutazzjoni tal-impatt
Mhux applikabbli.
4.           ELEMENTI LEGALI TAL-PROPOSTA
·      Bażi legali
L-Artikoli 214 (1) u (4) u
l-Artikolu 218(9) tat-Trattat dwar il-Funzjonament tal-Unjoni Ewropea
·      Sussidjarjetà
Il-proposta taqa' taħt kompetenza
parallela.
·      Proporzjonalità
Il-proposta tikkonforma mal-prinċipju ta’
proporzjonalità.
·      L-għażla tal-istrument
L-istrument propost: Deċiżjoni
tal-Kunsill. 
Mezzi oħra ma jkunux adegwati
minħabba r-raġuni li ġejja: skont l-Artikolu 218(9)
tat-TFUE, dan huwa l-uniku mezz sabiex tiġi adottata l-pożizzjoni
tal-Unjoni Ewropea li għandha tiġi espressa fi ħdan il-Kumitat
tal-Għajnuna Alimentari.
5.           IMPLIKAZZJONI BAĠITARJA
L-estensjoni
tal-FAC tal-1999 se tkun tfisser li impenji annwali sabiex tiġi fornuta
għajnuna alimentari mill-Unjoni Ewropea u l-Istati Membri tagħha
skont l-Artikolu III(e) tal-FAC, se jittawlu b’sena oħra. L-Unjoni
Ewropea refgħet ir-responsabbiltà ta’ parti mill-impenji meħuda
mill-UE u l-Istati Membri tagħha fi ħdan l-FAC. Notifika waħda
tal-FAC hija kkonsolidata flimkien mal-Istati Membri u ma tindikax
operazzjonijiet separati. L-FAC (Artikolu VI) tipprovdi għal
trasferiment għas-sena ta' wara u t-trasferiment ’il quddiem minn sena
għall-oħra fejn l-impenji jkunu nqabżu, iżda dan qatt ma
ġie invokat.
Huwa madanakollu
importanti li jiġi nnutat li għal erba’ snin konsekuttivi ta'
rappurtar: jiġifieri fl-2007/08, fl-2008/09, fl-2009/10 u fl-2010/11
l-Unjoni Ewropea ma kinitx f'pożizzjoni li tlaħħaq mal-impenji
tagħha fir-rigward ta’ tunnellaġġ.
KONKLUŻJONIJIET
Fid-dawl t’hawn fuq, il-Kummissjoni tipproponi
li l-Kunsill jieħu l-pożizzjoni li ġejja f'isem l-Unjoni
Ewropea, u jawtorizza lill-Kummissjoni biex għalhekk topponi li
jintlaħaq kunsens fil-Kumitat tal-Għajnuna Alimentari, skont
ir-Regola 13 tar-Regoli ta’ Proċedura tal-Kumitat tal-Għajnuna
Alimentari, biex tiffavorixxi estensjoni tal-Konvenzjoni tal-Għajnuna
Alimentari.
2012/0106 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tiġi adottata, f'isem l-Unjoni Ewropea, fil-Kumitat
tal-Għajnuna Alimentari fir-rigward tal-estensjoni tal-Konvenzjoni
tal-Għajnuna Alimentari tal-1999
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 214(1)
u (4) tiegħu, flimkien mal-Artikolu 218(9) tiegħu,
Wara li kkunsidra l-proposta tal-Kummissjoni, 
Billi:
(1)       Il-Konvenzjoni
tal-Għajnuna Alimentari tal-1999 (minn hawn ’l quddiem issir referenza
għaliha bħala l-FAC) ġiet konkluża mill-Komunità Ewropea
permezz tad-Deċiżjoni tal-Kunsill 2000/421/KE[1],
u estiża permezz ta’ diversi deċiżjonijiet tal-Kumitat
tal-Għajnuna Alimentari.
(2)       L-FAC attwali tiskadi
f'Ġunju 2012 u l-kwistjoni dwar hix possibbli l-estensjoni
tagħha se tkun indirizzata fis-sessjoni tal-Kumitat tal-Għajnuna
Alimentari f’Ġunju 2012.
(3)       Skont l-Artikolu XXV(b)
tal-Konvenzjoni tal-Għajnuna Alimentari, l-estensjoni tagħha hija
kkundizzjonata mill-Konvenzjoni dwar in-Negozju taż-Żrieragħ
tal-1995 li tibqa’ fis-seħħ sat-30 ta' Ġunju 2013,
wara li l-estensjoni tagħha kienet deċiża mill-Kunsill
Internazzjonali taż-Zrieragħ
fis-6 ta’ Ġunju 2011.
(4)       Waqt is-sessjoni nru 103
tal-14 ta’ Diċembru 2010, il-membri tal-Kumitat
tal-Għajnuna Alimentari qablu li jibdew il-proċess formali ta'
negozjar mill-ġdid tal-FAC, b'sensiela ta' sessjonijiet ta' negozjati. 
(5)       L-FAC attwali tiskadi
fit-30 ta’ Ġunju 2012 filwaqt li l-Konvenzjoni
tal-Assistenza Alimentari għandha tidħol fis-seħħ nhar
l-1 ta’ Jannar 2013. X’aktarx li jkun hemm lakuna ta’ sitt xhur
bejn l-iskadenza tal-FAC u d-dħul fis-seħħ tal-Konvenzjoni
tal-Assistenza Alimentari. 
(6)       Waqt il-105 sessjoni
tal-Kumitat tal-Għajnuna Alimentari
tat-30 ta’ Novembru 2011, il-Partijiet tal-FAC qablu li
m’għandhomx jidħlu fuq xulxin. L-ispazju ta’ sitt xhur għandu
għalhekk jiġi ppreferut flok estensjoni tal-FAC.
(7)       Il-Kummissjoni Ewropea, li
tirrappreżenta lill-Unjoni Ewropea fil-Kumitat tal-Għajnuna
Alimentari, għandha għalhekk tiġi awtorizzata
b'Deċiżjoni tal-Kunsill biex topponi kunsens li jiffavorixxi
estensjoni fil-Kumitat tal-Għajnuna Alimentari,
IDDEĊIEDA KIF ĠEJ: 
Artikolu 1
Il-pożizzjoni tal-Unjoni Ewropea fi
ħdan il-Kumitat tal-Għajnuna Alimentari hija li topponi li
jintlaħaq kunsens fil-Kumitat tal-Għajnuna Alimentari, skont
ir-Regola 13 tar-Regoli ta’ Proċedura tal-Kumitat tal-Għajnuna
Alimentari, biex tiffavorixxi estensjoni tal-Konvenzjoni tal-Għajnuna
Alimentari. 
Artikolu 2
Il-Kummissjoni hija b’dan awtorizzata li
tesprimi din il-pożizzjoni fi ħdan il-Kumitat tal-Għajnuna
Alimentari.
Artikolu 3
Din id-Deċiżjoni tidħol fis-seħħ
fil-ġurnata tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 163, 4.7.2000, p. 37.